**הבודהה מהפרברים** (באנגלית: **The Buddha of Suburbia**), הוא רומן משנת 1990 מאת חניף קוריישי. הספר תורגם ל-20 שפות ועובד בידי ה-BBC לסדרת דרמה בת ארבעה חלקים בשנת 1993, בליווי פסקול מאת דייוויד בואי, שאהב את הספר וגדל ברובע שבו גדל קוריישי. הספר יצא לאור בעברית בשנת 1993 ותורגם בידי אלי הירש.

עלילה
-----

"הבודהה מהפרברים" הוא ספר אוטוביוגרפי למחצה. גיבור הספר, כרים אמיר, הוא נער מתבגר ממוצא מעורב שנואש לברוח מפרברי דרום לונדון ולחוות חוויות חדשות בלונדון בשנות ה-70. לאחר שנקרית בפניו הזדמנות נדירה לחיי תיאטרון הוא מנצל אותה בהתלהבות. דרך עבודתו בשתי להקות תיאטרון, כרים מתוודע לאנשים חדשים שמגיעים מרקעים שונים לגמרי. למשל, איש מעמד הפועלים הוולשי טרי, טרוצקיסט פעיל שרוצה שכרים יצטרף למפלגה, או המאהבת של כרים, אלינור, שמגיעה מהמעמד הבינוני-גבוה אבל מעמידה פנים שהיא ממעמד הפועלים. כרים מתערה באנשים שסובבים את אלינור ופייק (במאי תיאטרון), ומבין שהם מדברים בשפה שונה מכיוון שזכו להשכלה ראויה שאינה מוערכת בפרברים. במקביל, כרים חווה חוויות ארוטיות ראשונות.

כאשר אין לו יותר תעסוקה בלונדון, כרים עובר לניו יורק לעשרה חודשים, ולאחר ששב ללונדון הוא משתתף באופרת סבון טלוויזיונית.

בספר מתוארות דמויות נוספות, כמו גם מאבקיהן להצליח בלונדון. למשל, קוריישי מתאר את אווה, בת זוגו של אביו של כרים (מהגר הודי, בירוקראט משעמם שגר עם משפחתו בפרבר אפור), כמי שמטפסת בסולם המעמדות. בהמשך הרומן, החברה הגבוהה בלונדון שרעבה לבידור אקזוטי מגלה לפתע את האב, וכך הוא הופך לגורו דמוי בודהה, בעוד הוא עצמו לא מאמין בתפקיד זה.

סגנון
-----

התקשורת המילולית המתוארת בספר, האירועים ההיסטוריים והדיאלוגים הרבים המלאים בניבים דיבוריים, יוצרים אצל הקורא רושם של ריאליזם. הרומן אפיזודי מאוד וקוריישי משתמש בהנגדה ובקולאז'. דוגמה להנגדה היא ההתייחסות למיקום הגאוגרפי. הספר מורכב משני חלקים – העיר והפרברים. הפרברים הם מקום מגורים שממנו דמויותיו של קוריישי חייבות להתרחק. עבור כרים, לונדון נראית כמו עולם אחר לחלוטין אף על פי שאינה רחוקה גאוגרפית מביתו, ולכן ציפיותיו מהעיר גבוהות. המעבר בספר לתוך (ואחר כך דרך) העיר הוא כמו אודיסאה או עלייה לרגל.

בין סוגיות הדעות הקדומות והגזענות מופיע אחד המוטיבים של רומני חניכה – שאלת הזהות. כמו כן, נראה שלונדון היא הרקע המושלם ל"התפתחות המכאיבה לעיתים קרובות אל הבגרות דרך טווח של דילמות וקונפליקטים חברתיים, מיניים ופוליטיים" של הדמויות הראשיות. המאפיינים האלה מסמנים את הרומן של קוריישי כדוגמה לרומן חניכה.

בעמוד הראשון בספר, כרים מציג את עצמו כך: "שמי כרים אמיר, ואני אנגלי מבטן ומלידה, כמעט." מוטיב הזהות החצויה והשייכות שמופיע בציטוט מתחזק לאורך הרומן.

מוזיקת הפופ היא מוטיב חשוב ברומנים של קוריישי. אפשר אף לומר שלרומנים שלו יש פסקול. לונדון עצמה מקושרת בידי כרים לצליל: "היה ללונדון צליל אופייני. אנשים בהייד פארק מתופפים בבונגוס, והקלידים ב"Light My Fire" של הדלתות."

"הבודהה מהפרברים" מתרחש בשנות ה-70 ומסתיים רגע לפני תחילת עידן תאצ'ר (תבוסת ממשלתו של ג'ים קלהאן בהצבעת אי-אמון מוזכרת במפורש בעלילה). עם זאת, קוריישי כתב את הספר תחת ההשפעה הישירה של תוצאות התאצ'ריזם (אנ'), ולכן היה מסוגל במבט לאחור להבחין בשורשי השמרנות התאצ'רית כבר בשנות ה-70, אף על פי שתאצ'ר לא מוזכרת כלל בספר ואין בו דיון פוליטי ישיר.

פרסים והכרה
-----------

בשנת 1990 זכה "הבודהה מהפרברים" בפרס ווייטברד לרומן הביכורים הטוב ביותר. בשנת 2009 מיקם מגזין הספרות וסאפירי את הרומן ברשימת 25 הספרים המשפיעים ביותר שפורסמו ברבע המאה הקודמת.

לקריאה נוספת
------------

* Moore-Gilbert, B.: *Hanif Kureishi*. In the series 'Contemporary World Writers'. (Manchester: Manchester University Press, 2001) [מסת"ב 0719055342 (hardback); מסת"ב 0719055350 (paperback)]. A treatment of Kureishi's oeuvre up to 1999, including a chapter on *The Buddha* and *The Black Album*

קישורים חיצוניים
----------------

* Susie Thomas, The Buddha of Suburbia, London Fictions
* *The Buddha of Suburbia* at the British Library - includes related articles, videos and items from Kureishi's archive
* הבודהה מהפרברים, באתר OCLC (באנגלית)

הערות שוליים
------------

1. ↑  Marc Spitz, **Bowie: A Biography**, New York City: Crown Publishing Group, 2009, עמ' 357
2. ↑  חניף קוריישי, **הבודהה מהפרברים**, תל אביב: זמורה-ביתן, 1993
3. ↑  Buddha of Suburbia and My Beautiful Laundrette writer Hanif Kureishi named Kingston University professor, Kingston University London, ‏October 10, 2013
4. 1 2 3  Rachel Foss, An introduction to The Buddha of Suburbia, The British Library, ‏May 25, 2016
5. ↑  Bart Moore-Gilbert, **Hanif Kureishi**, Manchester: Manchester University Press, 2001, Contemporary World Writers, עמ' 113, מסת"ב 0719055342
6. ↑  חניף קוריישי, **הבודהה מבפרברים**, תל אביב: זמורה-ביתן, 1993, עמ' 1
7. ↑  'Music was our common culture in the 60s and 70s', The Guardian, ‏March 16, 2001
8. ↑  חניף קוריישי, **הבודהה מהפרברים**, תל אביב: זמורה-ביתן, 1993, עמ' 119
9. ↑  Susanne Reichl, Teaching the Buddha of Suburbia, Susanne Peters, Klaus Stierstorfer, Laurenz Volkmann (ע), **Teaching Contemporary Novels**, Trier: Wissenschaftlicher Verlag Trier, 2008
10. ↑  Costa Book Awards, Britannica
11. ↑  Twenty-Five Most Influential Books, Wasafiri, ‏19 January 2009